Константин Величков
XXIV. Днес светъл е байрям…

chitanka.info

Днес светъл е байрям. На муезина

от минарето спуща се гласът.

Към старата джамия със стотина

засмени богомолци се стремят.

Внезапно стар дервиш пред тях застана

и грозен, с глас гръмлив извика тям:

— Махнете се, кои през рамазана

закон и пост потъпкахте без срам!

Изсред тълпата, няма от тревога,

отстъпи просяк един, гол почти,

но тук дервишът с ръце го обви:

— Не е за теб заповедта ми строга,

виновните мълчат… Блажен си ти,

защото не посмя да лъжеш бога!

Издание:

К. Величков. Съчинения в пет тома. Подбор и редакция: Илия Тодоров. Български писател, С. 1986

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.